Efesus 5:1-2.
Yumi God i bin makim na pasim long Krais, na Krais i mekim bikpela wok bilong mekim yumi stretpela na holi long ai bilong God, na God i kisim bek yumi, yumi mas senisim laip bilong yumi. Yumi no ken i sindaun na wokabaut long laip bilong yumi olsem ol haiden manmeri na ol planti manmeri long ples.
Yumi Holi Spirit i bin opim ai na ia na bel bilong yumi na Em i givim bilip long yumi na nau yumi tanim bel na yumi bilipim na trastim God long kisim bek yumi long feitful wok bilong Jisas na yumi bilipim na trastim na bihainim Jisas, yumi mas senisim laip bilong yumi – tingting bilong yumi mas kamap nupela na pasin bilong yumi mas kamap nupela.
Yumi God i adoptim na Em i mekim yumi pikinini bilong Em na Em i pasim yumi long nupela sios femili komyuniti bilong Em, yumi mas senisim laip bilong yumi – yumi mas kisim pasin bilong God, pasin bilong Papa bilong yumi, na yumi wokabaut long pasin i stretpela na holi olgeta.
Long wanem? Lukim Efesus 5:1. Yumi mas mekim wankain pasin God i save mekim bikos yumi pikinini bilong Em na Em i lavim yumi tumas.
Harim. Yumi no manmeri bilong dispela graun moa. Nogat tru. Nau yumi manmeri bilong God. Nau yumi manmeri bilong heven. Nau yumi pikinini bilong God. Nau yumi wanpela bilong nupela komyuniti bilong God.
Bipo, yes, yumi manmeri bilong dispela graun. Tasol nau nogat. Nau yumi manmeri bilong heven – yumi manmeri bilong God. Bipo yumi manmeri bilong kainkain ples na kainkain hauslain. Tasol nau nogat. Nau yumi bilong God.
Yumi no pikinini bilong Yagona. Yumi no pikinini bilong Sorova. Yumi no pikinini bilong Karama. Nogat. Nau yumi pikinini bilong God.
Yumi no blekskin. Yumi no waitskin. Nogat. Yumi manmeri bilong God nau. Yumi manmeri bilong heven. Yumi wanpela bilong nupela komyuniti bilong God. Yumi pikinini bilong God.
Em olsem na, nau yumi mas wokabaut olsem yumi manmeri bilong God na yumi manmeri bilong heven na yumi pikinini bilong God na yumi wanpela bilong nupela sios femili komyuniti bilong God.
Lukim Efesus 4:17 na lain 22 na lain 23-24 na lain 31-32, na lukim Efesus 5:1-2 na lukim Efesus 5:8.
Dispela em i wanpela strongpela tok God i mekim long yumi i kisim na bilipim na trastim na bihainim trupela gutnius bilong God. Dispela em i wanpela strongpela tok God i mekim long yumi i pas tru long Krais.
Long yumi i tanim bel pinis, long yumi i pas pinis long Krais, long yumi i bilipim na trastim pinis wok bilong Krais, orait long yumi God i tok, “Senisim laip bilong yu na wokabaut olsem yu bilong Mi.”
Na God i no tok, “Sapos yu no bisi long ol sampela samting bilong yu, orait yu ken i senisim laip bilong yu na kisim pasin bilong Mi.”
God i no tok, “Sapos yu gat liklik fri taim bilong yu, na yu wanbel, orait yusim fri taim bilong yu long senisim laip bilong yu na kisim pasin bilong mi.”
God i no tok, “Sapos ol narapela manmeri i senisim laip bilong ol, orait yu ken tu, na sapos ol no senisim laip bilong ol, orait maski, yu tu ken i lusim.”
Nogat. God i tok, “Yupela mas senisim laip bilong yupela…. Yupela no ken i wokabaut olsem ol haiden manmeri na ol lotu manmeri long ples….. Yupela mas kisim nupela tingting na nupela pasin.”
Na yumi ken i kisim wanem kain pasin?
Lukim gen Efesus 4:25-32 na skelim ol wanwan samting….
Long Efesus 5:2 aposel Pol i tokim yumi olsem, “Wokabaut long rot bilong lavim.” Em olsem na yumi mas lavim ol manmeri bilong God. Yumi mas lavim olgeta manmeri, tasol moa yet yumi mas lavim ol manmeri bilong God long nupela sios femili komyuniti bilong Em. Papa i tok, “Wokabaut long rot bilong lavim…” Yumi long sios femili bilong God, yumi mas wokabaut long rot bilong lavim.
Na lavim pasin em wanem kain pasin? Pol i tokim yumi pinis na yumi lukim pinis!
- No ken i mekim giaman tok long ol. Nogat. Yu mas mekim trupela tok olgeta taim long ol.
- No ken i mekim giaman pasin long ol. Nogat. Yu mas mekim pasin i tru na rait olgeta long ol.
- No ken i larim bel hat bilong yu i winim yu na yu bel hat nogut long ol. Nogat. Yu mas kontrolim bel hat bilong yu na mekim gutpela long ol.
- No ken i stilim ol samting bilong ol. Yu no ken tingting tasol long kisim ol samting bilong ol. Nogat. Yu mas wok, na yu mas tingting long helpim ol sapos ol i nidim sampela helpim.
- No ken i mekim tok nogut long ol. Nogat. Mekim gutpela tok i save helpim ol.
No ken i givim hevi long Holi Spirit. Nogat. Em i wok long senisim yu na yu no ken i egensim dispela wok. Nogat. Yu mas wok wantaim na bihainim stia bilong Em – long dispela wei laip bilong yu bai senis na bai yu mekim pasin i gutpela long ol manmeri long sios.
- No ken i bel nogut. No ken i kros. No ken i belhat. No ken i bikmaus nogut. No ken i tok bilas. No ken i tingting long bagarapim ol. Mekim gutpela pasin long ol (namel long yupela), na givim bel bilong yupela long ol, na fogivim ol olsem God, long wok bilong Krais, i bin fogivim yupela.
Ol dispela samting em i rot bilong lavim. Em olsem na wokabaut long rot bilong lavim olsem Krais i bin lavim yumi na Em i lusim laip bilong Em bilong sevim yumi.
Ol sampela manmeri i save tok olsem, “Mipela lain bilong lavim ol manmeri.” Tasol, ol i save mekim tok baksait, ol i save mekim tok giaman, ol i save mekim giaman pasin bilong trikim ol manmeri, ol i save stilim ol samting bilong ol, ol i save kros na tok pait na ol i mekim ol kain kain pasin olsem. Harim. Ol i tok olsem, “Mipela lain bilong lavim ol manmeri.” Tasol nogat. Ol i no manmeri bilong lavim. Ol i wokabaut yet long pasin bilong ol haiden manmeri.
Yumi long sios femili bilong God, yumi no ken i mekim olsem ol. Nogat tru. Yumi mas senis na yumi wokabaut trutru long rot bilong lavim.
Tasol, hau na bai yumi senis na kamap olsem God i laik? Hau na bai yumi kisim dispela trupela pasin bilong lavim? Hau?
Mi laik mekim 2-pela toktok bilong helpim yumi na strongim yumi long senisim laip bilong yumi na wokabaut long rot bilong lavim.
1. Holim tingting yu husat – Yu pikinini bilong God!
Yumi stori pinis long dispela samting. Lukim Efesus 5:1. “Yupela mas mekim wankain pasin God i save mekim bikos yupela pikinini bilong Em na Em i lavim yupela tumas.”
Olsem na, holim tingting long dispela. Taim yu wokabaut holim tingting olsem, “Mi no man bilong dispela graun, nogat, mi pikinini bilong God.”
Taim ol sampela manmeri i grisim yu long mekim pasin nogut, holim tingting olsem, “Mi no man bilong dispela graun, nogat, mi pikinini bilong God na i no gutpela long mi mekim pasin bilong dispela graun.”
Holim tingting. Yumi no kanaka. Yumi no pipia manmeri. Yumi no haiden manmeri. Yumi no manmeri bilong dispela graun. Yumi no blek. Yumi no wait. Nogat. Yumi bilong God. Yumi pikinini bilong BIKPELA God. Yumi pikinini bilong God na yumi mas wokabaut olsem yumi pikinini bilong God.
Orait, narapela tok i ken i helpim yumi na strongim yumi long senisim laip bilong yumi na kisim pasin God i laikim i olsem….
2. Tingting long wok Krais i bin mekim long yu na hau Em i lavim yu.
Aposel Pol i tok, “Wokabaut long rot bilong lavim olsem Krais i lavim yumi na Em i lusim laip bilong Em bilong sevim yumi.”
Sapos yumi laik wokabaut long rot bilong lavim olsem Krais i lavim yumi na Em i lusim laip bilong Em bilong sevim yumi, orait pastaim yumi mas save long lavim bilong Krais na hau Em i lusim laip bilong Em bilong sevim yumi. Sapos yumi no save long lavim bilong Krais, hau na bai yumi wokabaut long rot bilong lavim olsem Krais? Yumi no inap.
Yumi lukim na skelim Aisaia 53:1-12.
Jisas Em i kisim ples bilong yumi – yumi inap kisim ol dispela bagarap bikos yumi sin manmeri! Tasol, Jisas i kisim ples bilong yumi bilong stretim yumi long ai bilong God na yumi no ken i kisim kot na pe bilong sin bilong yumi. Jisas i lusim laip bilong Em bilong sevim laip bilong yumi.
Ating, sampela taim yumi lusim tingting long dispela lavim bilong Krais na yumi strong tumas long holim ol sampela pasin i no gutpela pasin. Mi tok long pasin bilong pilai kas na dring bia na kain pasin olsem. Yumi save long toktok ol narapela manmeri i ken i mekim taim ol i lukim yu pilai kas na dring bia – ol bai tok baksait na tok, “Ol i giaman lotu lainya.” Olsem na, dispela i save daunim gutnius yumi save harim na i daunim nem bilong Krais – na givim sem long yumi.
Long wanem as yumi holim dispela pasin i go yet? Ol dispela kain pasin nogut em i bikpela samting tumas bilong yumi lusim, a? Tingim Krais. Em i bin lusim laip bilong Em bilong sevim laip bilong yumi, na long wanem as yumi tingim lusim pilai kas na bia em i bikpela samting tumas bilong yumi lusim?
Harim. Sapos yumi tingting gut long lavim bilong Krais bai yumi sem long pasin bilong yumi na yumi ken i stat na senisim laip bilong yumi na bihainim tru pasin bilong Krais.
Na narapela samting tu. Lukim gen Aisaia 53. Taim ol i bagarapim Jisas na taim ol i laik kilim Jesus, orait Jisas i no opim maus bilong Em na Em i komplen na mekim planti toktok. Nogat. Em i no komplen taim Em i karim hevi bilong sin bilong yumi. Na Krais Em i no opim maus na toktok planti na komplen taim Em i karim hevi bilong sin bilong ol wanwan manmeri i stap nau insait long sios femili bilong God, olsem na, long wanem as yumi opim maus na toktok planti na komplen na mekim nogut long wanwan manmeri?
Harim. Mobeta yumi mekim wankain pasin Krais i bin mekim na yumi pasim maus tasol na yumi no mekim toktok long ol narapela manmeri insait long sios. Mi no minim olsem yumi pasim ai sapos ol i mekim sin, tasol yumi no ken i opim maus olgeta taim na komplen na tok bilas na tok baksait na mekim nogut. Nogat. Mobeta yumi pasim maus tasol.
Sapos tru yumi laik senis, orait, …..
- Yumi mas klia long tingting bilong yumi long wok God i bin mekim long laip na dai bilong Jisas bilong kisim bek yumi.
- Yumi mas kisim gutpela save long hau God i bin sevim yumi.
- Yumi mas tingting moa na moa long ol dispela samting. Yusim fri taim bilong yumi long skelim na tingting na lainim gut olgeta samting long wok bilong God long laip na dai bilong Krais.
- Na long bel bilong yumi, trutru, kisim bikpela tenkyu long God na long Krais na Holi Spirit long olgeta wok Ol i bin mekim long yumi.
Sapos yumi mekim olsem, bai yumi klia long lavim bilong Krais – na bai yumi senis – laip bilong yumi bai senis olgeta. Taim yumi save long lavim bilong Krais – taim yumi save long olgeta wok bilong Krais – ol dispela samting bai givim yumi strongpela tingting long bihainim tru olgeta pasin God i laik ol pikinini bilong Em i bihainim.
Lukim prea bilong Pol long Efesus 1:17-19 na yumi ritim. Nambawan samting Pol em i prea long ol manmeri long sios femili long taun Efesus i olsem, ol i mas save moa na moa long God na long wok bilong Krais. Long wanem? Pol em i klia olsem, taim ol i save moa na moa long God na long wok bilong Krais, laip bilong ol bai senis.
Tru, yumi laik senis? Orait, stadim Tok bilong God na kisim trupela save long olgeta wok God i mekim long laip na dai bilong Jisas Krais. Taim yumi skelim trutru wok na lavim bilong Krais, bai yumi kisim trupela tenkyu long laip bilong yumi na bai yumi amamas long lusim olpela wei bilong ples, olpela wei bilong dispela graun na bihainim nupela wei bilong Krais.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn